Malema in hof oor sekwestrasieJulius Malema. Foto: Chester Makana / SAPA Julius Malema, die leier van die Ekonomiese Vryheidsvegters (EFF) gaan na verwagting Maandag in die Pretoriase hooggeregshof verskyn oor miljoene rand wat hy aan die Suid-Afrikaanse Inkomstediens (SAID) verskuldig is. Volgens hofdokumente skuld Malema R16 miljoen plus rente aan die SAID nadat hy tussen 2006 en 2010 nie sy belastingopgawes ingedien het nie. Die SAID het Malema reeds in 2010 gekontak oor sy versuim om belastingopgawes in te dien en ondanks talle pogings van die SAID, het dit hom steeds 18 maande geneem om sy uitstaande opgawes in te dien. Malema het ook nie sy Ratanang-familietrust vir belastingdoeleindes by die SAID geregistreer nie, en die SAID moes dit namens hom doen. Mpho Ramakatsa, die EFF se nasionale koördineerder, het vroeër beweer die SAID se stappe teen Malema word “polities gedryf”. Die SAID het reeds sommige van Malema se bates en eiendom op veilings verkoop om van die belastinggeld wat Malema skuld, te verhaal. ŉ Onvoltooide huis in Sandton is in Mei 2013 vir R5.9 miljoen verkoop en sy plaas in Limpopo het in Junie 2013 R2.5 miljoen op ŉ veiling gehaal. Indien Malema voor die algemene verkiesing gesekwestreer word, kan hy, kragtens Artikel 47 (c) van die Grondwet, nie ‘n lid van die parlement word nie, het die Sunday Times berig. -SAPA Lees ook: Koper kan glo nie Malema-huis betaal nie Malema-huis: Nuwe eienaar dalk óók in sop by SAID Malema se Polokwane-huis verkoop Nóg ‘n Malema-huis verkoop Malema se plaas verkoop Malema se plaas ook onder die hamer Malema-huis vir bykans R6 miljoen verkoop Halfgeboude Malema-huis het selfs ŉ bioskoop Julius se Sandown-huis onder die hamer Malema se huis dalk binnekort opgeveil Taksman steeds op Malema se spoor